Khoisan blok Amazon-belegging in KaapstadAmazon se hoofkantoor in Seattle in die VSA. (Foto: John Moore/Getty Images via AFP) Die Amerikaanse multinasionale e-handelsmaatskappy Amazon kry die wind van voor van die Khoisan oor sy Afrika-hoofkantoor wat hy in Kaapstad wil setel. Volgens dié bevolkingsgroep is die grond waarop hulle die hoofkantoor wil vestig, ŉ “heilige terrein” wat hulle in 1510 teen Europese kolonialisering beskerm het. Die maatskappy oorweeg nou om hom aan die projek te onttrek, hoewel bouwerk reeds aan die gang is. Die bou van dié negeverdieping‑hoofkantoor beloop na raming R4 miljard. Verskeie Khoisan-groepe het hul steun vir die projek getoon, nadat die ontwikkelaars ingestem het om ’n erfenis-, kultuur- en mediasentrum te bou wat deur inheemse groepe bedryf sal word. Die Goringhaicona Khoi Khoin se inheemse tradisionele raad en ’n buurtvereniging het hom egter na die Wes-Kaapse hooggeregshof gewend om te vra dat die bouwerk gestaak word. Die verhoor sal na verwagting Vrydag afgesluit word. Die terrein was tot twee jaar gelede as ’n gholfbaan gebruik. Maroela Media het vroeër berig die Stad Kaapstad verwag dat 5 239 werksgeleenthede tydens die konstruksiefase geskep gaan word. Die projek sal ook tot 19 000 onregstreekse en sekondêre werksgeleenthede skep. Benewens Amazon wat hom daar gaan vestig, sluit ander gedeeltes van die ontwikkeling in kantoorruimte van 59 600 m², kleinhandelruimte van 20 700 m², ŉ hotel van 8 200 m², ŉ gimnasium van 4 100 m², asook restaurante, konferensiegeriewe, skole en ŉ ruimte vir byeenkomste.